ועדת העבודה, הרווחה והבריאות, כנסת 18, פרוטוקול מספר 518, 2011-07-20 08:30

חיים כץ: בוקר טוב, היום יום ד', י"ח בתמוז, ה-20 ביולי 2011.

חיים כץ: אני מתכבד לפתוח את ישיבת ועדת העבודה והרווחה והבריאות.

חיים כץ: הנושא – הצעת חוק המועצה הארצית לביטחון תזונתי, התשע"א-2011 של חברת הכנסת רוחמה אברהם-בלילא, חבר הכנסת אברהם מיכאלי, חבר הכנסת אורי מקלב, חבר הכנסת ציון פיניאן, חבר הכנסת יעקב אדרי, חבר הכנסת זאב ביילסקי, חבר הכנסת יואל חסון, חבר הכנסת גדעון עזרא, חבר הכנסת מגלי והבה, חבר הכנסת דב חנין, חבר הכנסת אמנון כהן, חבר הכנסת מסעוד גנאים, חבר הכנסת חיים אמסלם, חבר הכנסת דניאל בן-סימון, חבר הכנסת אורי אורבך, חבר הכנסת רוברט אילטוב, חבר הכנסת זבולון אורלב, חבר הכנסת דוד אזולאי, חבר הכנסת אריה אלדד, חבר הכנסת משה גפני, חבר הכנסת אברהם דיכטר, חבר הכנסת ניסים זאב, חברת הכנסת אורית זוארץ, חבר הכנסת איתן כבל, חבר הכנסת יריב לוין, חבר הכנסת שלמה מולה, חבר הכנסת משה (מוץ) מטלון, חבר הכנסת אלכס מילר, חברת הכנסת מרינה סולודקין, חבר הכנסת יוחנן פלסנר, חבר הכנסת נחמן שי, חברת הכנסת ליה שמטוב, חבר הכנסת עתניאל שנלר, חבר הכנסת חמד עמאר, חברת הכנסת פניה קירשנבאום, חבר הכנסת דוד רותם (פ/2342)

אייל לב-ארי: היתה בקשה של משרד האוצר, שהוועדה תחדש את דיוניה בהצעת החוק אחרי שבעצם הצעת החוק כבר הונחה לקריאה שנייה ושלישית.

אייל לב-ארי: לפיכך בעצם צריכה קודם הוועדה להחליט האם היא מחדשת את דיוניה בהצעת החוק לפי סעיף 124 לתקנון.

חיים כץ: אכן לפי סעיף 124 לתקנון אנחנו משכנו את הצעת החוק והבאנו אותה לוועדה, ואנחנו מקבלים את בקשת משרד האוצר.

חיים כץ: מי בעד המשיכה, ירים את ידו.

חיים כץ: הצבעה בעד – רוב נגד – אין נמנעים – אין המשיכה נתקבלה עכשיו אנחנו נפתח את הדיון.

חיים כץ: אנחנו מקבלים בדיון את בקשת משרד האוצר להוסיף את שר האוצר ושר הבריאות לנוסח המוצע בסעיף מספר 3.

אייל לב-ארי: בעצם הציע משרד האוצר לשנות את הנוסח.

אייל לב-ארי: במקום הנוסח שהונח, יהיה – השר, שר הבריאות ושר האוצר יהיו אחראים לגיבוש מדיניות בתחום הביטחון התזונתי לגבי תושבי ישראל ויבואה לידיעת הממשלה.

אייל לב-ארי: יש עוד נקודה שפשוט תוך כדי הכנת הצעת החוק עלתה, לגבי תקופת כהונה, וזה בעצם תיקון טכני.

אייל לב-ארי: חברי המועצה שהם בעצם עובדי המדינה, ממונים לשלוש שנים, ושאר חברי המועצה ממונים לשנתיים.

חיים כץ: והמדינה מסכימה?

אייל לב-ארי: אני עכשיו פשוט מציע את זה.

אייל לב-ארי: מוצע בהצעת החוק שעובד המדינה כחבר מועצה מכהן שלוש שנים.

אייל לב-ארי: מי שאינו עובד המדינה, ממונה בעצם לשנתיים.

אייל לב-ארי: הוא יכול בעצם שימונה מחדש תקופה אחת נוספת של שנתיים וכן ניתן למנותו שוב לאחר הפסקה של ארבע שנים רצופות, כדי שתהיה בעצם חפיפה של התקופות, אז שגם יהיה בעצם תקופה אחת נוספת של שנתיים שלוש וגם ההפסקה יהיו שלוש שנים.

חיים כץ: אין לכם בעיה.

חנה נויברגר: עו"ד חנה נויברגר ממשרד הרווחה.

חנה נויברגר: קודם כל אני חושבת שאנחנו לא יכולים לשנות את הנוסח שוועדת שרים קבעה אותו, ואנחנו לא יכולים לבוא עכשיו ולשנות אותו.

חיים כץ: אז ועדת שרים הסכימה.

חנה נויברגר: מה שאנחנו מוכנים, אנחנו מוכנים להתפשר על נוסח כששר הרווחה ימשיך להיות אחראי, אבל להוסיף בסוף לגבי תושבי ישראל – יביאנה לאישור הממשלה לאחר התייעצות.

חיים כץ: אנחנו לא מקבלים את הנוסח שלך.

חיים כץ: אתם יכולים להסתייג.

חנה נויברגר: אנחנו רוצים להסתייג.

חיים כץ: אז תגישי הסתייגות.

שי סומך: מה שיקרה אדוני, שההסתייגות תידון בוועדת שרים ביום ראשון ואם היא תקבל אותה, אז יכול להיות שהממשלה תתמוך.

חנה נויברגר: אני אעביר את זה לממשלה, אבל למה עכשיו להתחיל את זה מהתחלה ?

חיים כץ: תשמעי, אנחנו סיכמנו עם הממשלה.

חיים כץ: אתם צריכים לעשות חשבון בוועדה, אם שווה לכם אחרי שאנחנו סיכמנו, למה לא נגמרה הדרך.

חיים כץ: תעשו את החשבון שלכם.

חיים כץ: תעשו את השיקול הקר שלכם אם על זה אתם הולכים לשבור את הכלים.

חיים כץ: אם סיכמת עם הממשלה, אני לא משחק לא עם עורך דין ממשרד הרווחה, לא עם עורך דין ממשרד המשפטים ולא עם עורך דין ממשרד הבריאות.

חיים כץ: אני לא מסכם עם הפקידים.

חיים כץ: אני מסכם מול אלה שמחליטים ובחרו.

חיים כץ: אני, עם כל הכבוד, לא עובד אצל הפקידים.

חיים כץ: אני נבחרתי לחוקק, מסכם עם קובע המדיניות ואני לא עובד אצל אף עורך דין.

חיים כץ: אבל יכול שר הרווחה לבוא ולעשות.

חיים כץ: זה לגיטימי.

חיים כץ: אבל שיהיה ברור שאם הם משחקים איתי ככה, גם אני אשחק אותו דבר.

שי סומך: אני אסביר לאדוני.

שי סומך: אם יש בעיה במה שאני אומר, אז תתקן אותי.

שי סומך: הכוונה של משרד הרווחה היא להביא את הנושא לוועדת שרים ביום ראשון.

שי סומך: ועדת שרים היא הגורם הקובע.

שי סומך: יכול להיות שוועדת שרים תגבה את משרד האוצר, אין בעיה.

שי סומך: יכול להיות שוועדת שרים תחליט לקבל את העמדה של משרד הרווחה, ואז בעצם כשתעלה ההסתייגות במליאה, ההסתייגות תהיה על דעת הממשלה.

חיים כץ: מתי אתה מניח את ההסתייגות?

שי סומך: משרד הרווחה.

חיים כץ: תעלי את ההסתייגות.

חיים כץ: נצביע על ההסתייגות.

חיים כץ: תעלי את ההסתייגות, תעבירי אותה עכשיו בכתב.

חנה נויברגר: אנחנו מבקשים להחליף את סעיף 3 – השר, שר הרווחה יהיה אחראי לגיבוש המדיניות בתחום הביטחון התזונתי לגבי תושבי ישראל ויביאנה לאישור הממשלה לאחר התייעצות עם שר הבריאות ושר החינוך, כל אחד בתחומו.

חיים כץ: אוקיי, אנחנו עכשיו נצביע על ההסתייגות שלך.

חיים כץ: מי נגד ההסתייגות, ירים את ידו.

חיים כץ: הצבעה בעד – אין נגד – רוב נמנעים – אין ההסתייגות לא נתקבלה כן, אדוני.

שי סומך: יכול להיות שבנוסח של ההסתייגות, יכול להיות שיתווסף שר האוצר בהתייעצות.

חיים כץ: מאה אחוז.

חיים כץ: אתה יכול להתחיל להקריא.

אייל לב-ארי: השר, שר הבריאות ושר האוצר יהיו אחראים לגיבוש מדיניות בתחום הביטחון התזונתי לגבי תושבי ישראל ויביאוה לידיעת הממשלה.

חיים כץ: מי בעד ההצעה כפי שהוקראה, ירים את ידו.

חיים כץ: הצבעה בעד – רוב נגד – אין נמנעים – אין תודה רבה.

חיים כץ: הוועדה אישרה פעם נוספת את הצעת החוק כהכנה לקריאה שנייה ושלישית.

אייל לב-ארי: צריך לחזור שוב על סעיף 8 – תקופת כהונה, ששינינו בעצם שיהיו חפיפות של שנים גם לגבי חברי מועצה שאינם עובדי מדינה.

אייל לב-ארי: חבר מועצה יתמנה לתקופה של שלוש שנים וניתן לשוב ולמנותו לתקופות כהונה נוספות, אולם חבר המועצה שהתמנה לפי הוראות סעיף 6(ב)(1), (8), (9), (10) או (11), יכול שימונה מחדש לתקופה אחת נוספת של שלוש שנים, וכן ניתן למנותו שוב לאחר הפסקה של שלוש שנים רצופות לפחות.

חיים כץ: ומי בעד, ירים את ידו.

חיים כץ: הצבעה בעד – רוב נגד – אין נמנעים - אין תודה רבה.

חיים כץ: הצעת חוק המועצה הארצית לביטחון תזונתי, התשע"א-2011 מאושרת בוועדה כהכנה לקריאה שנייה ושלישית והיא תעלה בשבוע הבא במליאה, ואתם תגישו את ההסתייגות שלכם.

חיים כץ: אני מקווה שתחליטו שאתם לא מגישים את ההסתייגות.

חיים כץ: יחד עם זה, אם אתם רוצים להגיש את ההסתייגות, תגישו את ההסתייגות ואנחנו נצביע ונחליט ונראה מה אנחנו עושים.

חיים כץ: תודה רבה, הישיבה נעולה.